Juraj Droba

Mgr. Juraj Droba, MBA MA (* 25. máj 1971, Bratislava) je slovenský politik, podnikateľ a manažér, od roku 2017 predseda Bratislavského samosprávneho kraja. Predtým bol v rokoch 2010 až 2017 poslancom Národnej rady SR za stranu SaS, ktorej je zakladajúcim členom. V NR SR bol členom zahraničného výboru a členom osobitného kontrolného výboru na kontrolu činnosti SIS. Županom BSK sa stal po víťazstve vo voľbách do VÚC v roku 2017.

 Vzdelanie a začiatky kariéry 
Po absolvovaní športového gymnázia na Hubeného ulici v Bratislave v roku 1989 začal študovať na Fakulte telesnej výchovy a športu Univerzity Komenského v Bratislave, kde vyštudoval učiteľstvo telesnej výchovy a anglického jazyka.Juraj Droba. In:  Počas štúdia sa zúčastnil zahraničného pobytu na Rijksuniversiteit Gent. Štúdium dokončil v roku 1996. V rokoch 1997 až 2000 vyštudoval víkendový executive MBA program, ktorý spoločne ponúkala Fakulta manažmentu UK a Joseph M. Katz Graduate School of Business na University of Pittsburgh. V rokoch 2000 až 2001 študoval v odbore politické vedy na Graduate School of Political Managment, George Washington University vo Washingtone D.C..

V rokoch 1996 až 2002 pôsobil v spoločnosti Omnipublic, s.r.o., v Bratislave, počas roku 2001 absolvoval stáže v Spojených štátoch.

Od januára 2002 do júna 2008 pracoval ako riaditeľ divízie vonkajších vzťahov a člen predstavenstva v T-Mobile Slovensko.

Je jedným zo zakladateľov slovenskej značky Double Cross Vodka (2007), ktorej je aj spolumajiteľom. Je zároveň majiteľom spoločnosti Droba & Partners s.r.o.Droba & Partners s. r. o. In: 

 Politická činnosť na národnej úrovni 

 Volebné obdobie 20102012 
V parlamentných voľbách v roku 2010, prvých pre stranu SaS, kandidoval na 13. mieste. Nakoniec získal 17. miesto z 22 a stal sa poslancom.

 Volebné obdobie 20122016 
Vo voľbách do NR SR v marci 2012 kandidoval na 13. mieste kandidátky SaS, ziskom 6 081 preferenčných hlasov získal mandátové 17. miesto. V novembri 2012 sa v Národnej rade hlasovalo o návrhu zákona o registrovaných partnerstvách. Predložil ho spolu s poslancami Luciou Nicholsonovou a Martinom Poliačikom. Kvôli slabej podpore poslancov sa však zákon nedostal ani do prerokovania v druhom čítaní. Podporilo ho len 14 z prítomných 129 poslancov. Proti hlasovalo 94 a zdržalo sa 20 zákonodarcov.

Z SaS odišiel v apríli 2013 spolu s poslancami Jozefom Kollárom, Jurajom Miškovom, Danielom Krajcerom a Martinom Chrenom. V júni 2013 vstúpili do strany NOVA kde Droba pôsobil v Liberálnej frakcii. V auguste 2014 bolo oznámené, že sa Droba do SaS nevráti. Jeho predstavy o liberálnej politike sa nezhodovali s predstavami strany. Odmietla ho Republiková rada SaS. V januári 2015 sa Droba spolu s Eugenom Jurzycom vrátil k SaS a umožnil tak vznik ich poslaneckého klubu. Členom strany sa však nestal. Poslanecký klub SaS bol neaktívny od roku 2013, počet jeho členov nedosahoval zákonom stanovenú hranicu osem členov.

Vo voľbách do Európskeho parlamentu v roku 2014 kandidoval na piatom mieste za koalíciu strán NOVA, KDS a OKS na poslanca Európskeho parlamentu.

 Volebné obdobie 20162020 
Do volieb v roku 2016 kandidoval na 13. mieste na kandidátke SaS. Bol spoluautorom volebného programu SaS a tímlídrom SaS pre osobné slobody. V parlamente pôsobil v poslaneckom klube SaS, ako podpredseda Mandátového a imunitného výboru, člen Osobitného kontrolného výboru NR SR na kontrolu činnosti SIS, člen Zahraničného výboru NR SR, člen Stálej delegácie NR SR v Parlamentnom zhromaždení NATO, náhradný člen Výboru NRSR pre európske záležitosti a náhradník Stálej delegácie NR SR v Parlamentnom zhromaždení OBSE.

 Volebné obdobie 20202023 
V parlamentných voľbách 2020 kandidoval z 10. miesta kandidátky SaS. Do parlamentu sa dostal s 8 968 preferenčnými hlasmi. Poslaneckého mandátu sa však vzdal s odôvodnením, že chcel len podporiť stranu SaS. Nastúpila za neho náhradníčka Jarmila Halgašová.

 Politická činnosť na krajskej úrovni: predseda Bratislavského samosprávneho kraja 

 Volebné obdobie 2017 - 2022 
Vo voľbách do orgánov samosprávnych krajov v novembri 2017 kandidoval za predsedu Bratislavského samosprávneho kraja (BSK) za koalíciu SaS, OBYČAJNÍ ĽUDIA a nezávislé osobnosti (OĽANO), SMK-MKP, NOVA, OKS, Zmena zdola, DÚ. O post predsedu sa v týchto voľbách uchádzalo 17 kandidátov, z toho deviati boli nezávislí a ôsmi nominantmi politických strán a koalícií. Juraj Droba zvíťazil so ziskom 36 864 hlasov (20,42 %). Na druhom mieste skončil starosta mestskej časti Bratislava - Nové Mesto Rudolf Kusý s 33 489 hlasmi (18,55 %) a tretí bývalý primátor hlavného mesta Milan Ftáčnik s 31 638 hlasmi (17,52 %). Juraj Droba v týchto voľbách predbehol aj bývalého predsedu BSK Pavla Freša či bývalého ministra kultúry Daniela Krajcera.

Počas svojho prvého volebného obdobia sa Bratislavský samosprávny kraj pod vedením Juraja Drobu zameral na strategické plánovanie, obnovu infraštruktúry, rozvoj sociálnych služieb, modernizáciu školstva, podporu kultúry a ochranu životného prostredia.

V oblasti dopravy bol schválený Plán udržateľnej mobility, začala sa komplexná obnova ciest II. a III. triedy, vybudovaná bola prvá etapa obchvatu Malokarpatska (križovatka Triblavina – Chorvátsky Grob), kompletne zrekonštruovaná cesta z Malaciek do Rohožníka, vybudované prestupné terminály verejnej dopravy pri železničných staniciach a otvorený nový cyklomost Vysoká pri Morave – Marchegg.

V oblasti zdravotníctva sa Juraj Droba počas tohto obdobia sústredil najmä na ochranu zdravia a životov v čase pandémie COVID-19. Otvorené bolo najväčšie a najmodernejšie očkovacie centrum na Slovensku, ktoré vzniklo v priestoroch Národného futbalového štadióna.

V oblasti školstva došlo k významným investíciám do modernizácie stredného školstva – obnovili sa budovy a zlepšilo sa materiálno-technické vybavenie.

Prioritou tohto volebného obdobia bola aj záchrana kultúrnych a historických pamiatok. Bratislavský samosprávny kraj obnovil kaštieľ v Modre, ktorý dnes slúži ako sídlo Malokarpatského osvetového strediska, ako aj synagógu v Senci. Začala sa rekonštrukcia Divadla Aréna, Bratislavského bábkového divadla a kaštieľa v Čunove. Tie boli otvorené verejnosti v roku 2024.

 Volebné obdobie 2022 - 2026 
Vo voľbách do vyšších územných celkov v roku 2022 bol Juraj Droba opätovne zvolený za predsedu Bratislavského samosprávneho kraja (BSK). Kandidoval za koalíciu SaS, PS a Team Bratislava. Získal spolu 136 983 hlasov (63,60 %). Oproti voľbám v roku 2017 získal vyše 100 tisíc hlasov navyše a ostatných protikandidátov predbehol s veľkým náskokom. Na druhom mieste skončil Ján Mažgút s 28 911 hlasmi (13,42 %) a na treťom mieste Ivan Bošňák s 18 445 hlasmi (8,56 %).

Vo svojom druhom volebnom období pokračoval Juraj Droba vo vedení Bratislavského samosprávneho kraja s dôrazom na modernizáciu verejných služieb, posilnenie kultúrnej a sociálnej infraštruktúry, rozvoj školstva a zlepšovanie dopravnej dostupnosti. V mnohých oblastiach sa podarilo nadviazať na predchádzajúce projekty.

Kraj zrealizoval kompletnú rekonštrukciu Divadla Aréna, ktoré sa dnes radí medzi najmodernejšie divadelné priestory na Slovensku. Po desiatich rokoch sa Bratislavské bábkové divadlo vrátilo do zrekonštruovanej budovy na Dunajskej ulici. Zachránená bola synagóga v Senci, rozbehnutá záchrana synagógy vo Svätom Jure a verejnosti bola sprístupnená historická záhrada pri kaštieli v Modre. V kaštieli v Čunove vzniklo nové ekocentrum a Malá scéna STU sa otvorila mladým divadelníkom ako priestor pre tvorbu a prezentáciu.

Sociálne služby prešli výraznou premenou. V Bratislave, Modre, Častej a ďalších lokalitách boli vybudované nové zariadenia rodinného typu, ktoré poskytujú klientom dôstojné bývanie a zamestnancom kvalitné pracovné podmienky. V Sološnici vzniklo podporované bývanie, v Plaveckom Podhradí špecializované zariadenie pre ľudí s autizmom.

BSK pokračoval v intenzívnej modernizácii školstva. Vznikli nové odborné učebne, kuchyne a športoviská. V októbri 2023 bolo v bratislavskej Dúbravke otvorené zrekonštruované Centrum odborného vzdelávania a prípravy (COVP) na Harmincovej ulici, ktoré poskytuje moderné priestory pre praktickú výučbu v odboroch pekár, cukrár a mäsovýroba, čím prispieva k zatraktívneniu odborného školstva v oblasti potravinárstva. COVP v Zálesí, patriace pod Spojenú školu v Ivanke pri Dunaji, prešlo komplexnou rekonštrukciou deviatich objektov, čím vzniklo moderné vzdelávacie centrum s rozlohou takmer 7 000 m², ktoré pripravuje študentov na prax v odboroch ako agropodnikanie, poľnohospodárstvo a veterinárne zdravotníctvo. Centrum odborného vzdelávania a prípravy na Strednej odbornej škole polygrafickej v bratislavskej Rači bolo slávnostne otvorené v októbri 2024 po komplexnej rekonštrukcii, ktorá zahŕňala modernizáciu odborných dielní, učební a vybavenia, čím sa výrazne zvýšila kvalita praktického vyučovania v oblasti polygrafie a médií.

V spolupráci s obcami sa rozšírili kapacity základných a materských škôl, čím sa zabezpečil dostatok miest pre žiakov. Kraj pripravuje školské kampusy – napríklad Kampus zdravia a športu v Petržalke, vinársko-ovocinársky kampus v Modre a bioenergetický kampus v Bernolákove. Dôraz sa kladie aj na duševné zdravie žiakov, ocenenie úspešných žiakov a pedagógov a na zapájanie škôl do európskych projektov. V príprave je aj moderné centrum sociálnych a vzdelávacích služieb na Patrónke.

Aj v tomto volebnom období pokračovali opravy a rekonštrukcie regionálnych ciest – v roku 2024 kraj zrevitalizoval 9 úsekov v dĺžke 20 km, zrekonštruovalo sa 7 mostov a jedna svetelná križovatka, pričom sa začala oprava ďalších 10 úsekov s dĺžkou 60 km. Výrazne sa zlepšila bezpečnosť a komfort cestovania. Rozbehla sa výstavba cyklotrasy v Zálesí a príprava ďalších etáp obchvatu Malokarpatska. Medzi úspešné projekty partnerov v kraji patrí modernizácia vajnorskej električkovej radiály a výstavba prestupného terminálu vo Vrakuni.

Kraj podporil kultúrne a komunitné aktivity – vznikol multimediálny priestor na ochutnávku vína v Pezinku, zorganizoval sa festival židovskej kultúry Shalom Chaverim, cyklovýlet po stopách železnej opony či Víkend zatvorených hraníc. V oblasti životného prostredia podporil BSK 26 projektov zameraných na energetickú úspornosť verejných budov a 15 projektov na adaptáciu na zmenu klímy.

 Referencie 

 Iné projekty 

 Externé odkazy 
 Juraj Droba – parlamentný profil poslanca na webe NR SR
 Články týkajúce sa Juraja Drobu na portáli teraz.sk TASR
 Články týkajúce sa Juraja Drobu na webe Bratislavského samosprávneho kraja
 Juraj Droba – blog na Denníku N
 Juraj Droba – blog na denníku SME

Kategória:Osobnosti z Bratislavy
Kategória:Slovenskí podnikatelia
Kategória:Slovenskí manažéri
Kategória:Slovenskí politici
Kategória:Politici SaS
Kategória:Politici NOVA
Kategória:Poslanci NR SR (2010 – 2012)
Kategória:Poslanci NR SR (2012 – 2016)
Kategória:Poslanci NR SR (2016 – 2020)
Kategória:Predsedovia Bratislavského samosprávneho kraja
Kategória:Absolventi Fakulty telesnej výchovy a športu Univerzity Komenského v Bratislave
Kategória:Absolventi George Washington University
Kategória:Absolventi University of Pittsburgh